**Predkladacia správa**

 Návrh zákona, ktorým sa mení a dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá v súlade s Plánom legislatívnych úloh vlády Slovenskej republiky na rok 2024.

Dôvodom vypracovania návrhu zákona je skutočnosť, že pretrvávajúca personálna nenaplnenosť v ozbrojených silách Slovenskej republiky a vysoká odchodovosť profesionálnych vojakov vyžaduje úpravu a realizáciu podporných opatrení v oblasti regrutácie a stabilizácie vojenského personálu.

V návrhu zákona je kladený dôraz na stabilizáciu vojenského personálu prostredníctvom opatrení na podporu mobility vojenského personálu pri zmene miesta výkonu štátnej služby
v záujme služobného úradu a kariérneho rastu profesionálneho vojaka, na stabilizáciu vybraných skupín profesionálnych vojakov, ktorí sa rozhodujú o ich zotrvaní v štátnej službe.

Návrhom zákona sa v nadväznosti na zmenu zákona č. 192/2023 Z. z. o registri trestov a o zmene a doplnení niektorých zákonov s účinnosťou od 1. januára 2026 ustanovuje, že na účely preukazovania bezúhonnosti v prijímacom konaní sa bude vyžadovať „odpis registra trestov pre vybrané povolania a civilný proces“ a na účely obrany a bezpečnosti štátu „odpis registra trestov“.

Návrh zákona nie je predmetom vnútrokomunitárneho pripomienkového konania.

Návrh zákona bol predmetom skráteného medzirezortného pripomienkového konania (LP/2024/387) od 19. júla 2024 do 29. júla 2024 a do ďalšieho legislatívneho procesu sa predkladá bez rozporov.